Uzumaki

Uzumaki ( — Spirāle) ir Japānas šausmu manga, kuras autors un ilustrators ir Džundži Ito. To publicēja no 1998. gada 19. janvāra līdz 1999. gada 30. augustam sjonena mangas žurnālā Big Comic Spirits, visas nodaļas apkopotas trīs sējumos. 2000. gadā kompānija Shogakukan publicēja mangas kopizdevumu. Ziemeļamerikā mangas tulkojumu angļu valodā publicēja no 2001. gada februāra līdz 2002. gada augustam Viz Media ikmēneša žurnālā Pulp. Pēc tam no 2001. gada oktobra līdz 2002. gada oktobrim Viz media izdeva visus sējumus, no 2007. gada oktobra līdz 2008. gada februārim manga piedzīvoja atkārtoto izdevumu, bet 2013. gada oktobrī iznāca kopizdevums cietos vākos.

Manga stāsta par izdomātās pilsētas Kurouzu iedzīvotājiem, kurus nomoka pārdabisks spirāļu lāsts. Sižets izveidots, kad Džundži Ito mēģināja uzrakstīt stāstu par cilvēkiem, kuri dzīvo ļoti garā rindu mājā. Ito uzskata ka šis šausmu darbs ir efektīvs, jo tās izkropļo simbolus, kuri Japānas medijos parasti tiek attēloti pozitīvi, kā arī pateicoties stāsta tēmai par varoņiem, kuri cīnās pret mistisko lāstu, kas ir spēcīgāks par viņiem. 

Uzumaki joprojām saņem kritiķu uzslavas un daudzi to uzskata par Ito meistardarbu. Manga saņēma vispārēji pozitīvas atsauksmes no angļu valodā rakstošiem kritiķiem. 2003. gadā to nominēta Aisnera balvai un 2009. gadā to iekļuva Amerikas Bibliotēku asociācijas 10 labāko jauniešu auditorijas grāfisko romānu sarakstā.

2000. gadā tika izdotas 2 spēles WonderSwan spēļu konsolēm un japāņu ekranizācijas spēlfilma no režisora Akihiro Higuči. No 2024. gada septembra līdz oktobrim ASV televīzijas kanāla Adult Swim blokā Toonami pārraidīja tāda paša nosaukuma anime miniseriālu, kuru veidoja studija Production I.G.

 Sižets 

Manga stāsta par vidusskolnieci Kirie Gošimu, viņas puisi Šuiči Saito  un mazās, klusās pilsētiņas Kurouzu iedzīvotājiem, kurus apņem pārdabiskas parādības, kas saistītas ar spirālēm. Kirie un Šuiči novēro, kā spirāļu lāsts ietekmē apkārtējos cilvēkus, liekot iedzīvotājiem kļūt apsēstiem ar spirālēm. Vēlāk lāsts sāka pārvērst iedzīvotājus briesmoņos, kropļot viņu ķermeņus, likt grūtniecēm uzvesties kā odiem, atdzīviāt mirušos un pārvērst lielāko daļu iedzīvotāju par gliemežiem. Lāsts ietekmē arī Kurouzu apkārtējo vidi, veidojot virpuļviesuļus un strūklas, kā arī pārvēršot pamesto bāku par karstu krāsni, kas ar savu gaismu hipnotizē iedzīvotājus.

Pēc vecāku nāves Šuiči kļuva noslēgts sevī un sāka just, kad spirāļu lāsts ir spēkā viņu bieži ignorēja, līdz nākamie lāsta paranormālie efekti kļuva acīmredzami. Galu galā lāsts skara arī Kirie, liekot viņas matiem sapīties spirāles formā, lai hipnotizētu iedzīvotājus, un darot viņai pāri ikreiz, kad viņa mēģina tos nogriezt nost. Šuiči izglāba viņu, nogriežot matus, taču lāsts turpināja mocīt pilsētu, kuru vēlāk gandrīz pilnībā iznīcināja viesuļvētras. Vienīgās palikušās ēkas ir senas pamestas rindu mājas, kurās iedzīvotāji tika spiesti pārcelties.

Kirie un Šuiči mēģināja aizbēgt no pilsētas, taču viņu centieni izrādījās neveiksmīgi.  Atgriežoties pilsētā viņi atklāja, ka kopš viņu aizbraukšanas ir pagājuši vairāki gadi, jo laiks spirālē rit ātrāk. Pārējie pilsētas iedzīvotāji paplašināja rindu mājas, līdz tās savienojās, veidojot spirālveida labirintu. Gandrīz visi pilsētas iedzīvotāji mutēja lāsta ietekmē, jo bija spiesti dzīvot pārbāztās rindu mājās un viņu ķermeņi izlocījās spirālveida formā. Pāris nolēma doties meklēt Kirie vecākus.  Pēc daudzu dienu gājienam cauri labirintam viņi atnāk uz centru, kur atrodas Spāru dīķis, kas iztukšojas, atklājot spirālveida kāpnes.

Šuiči mudina Kirie doties prom bez viņa, jo viņš vairs nevar paiet un lāsts drīz beigsies, bet viņa atbild, ka vēlas palikt kopā ar viņu. Abi apskaujoties savijas kopā, tādējādi apliecinot savu piekrišanu nebeidzamajam lāstam. Tajā pašā laikā no pilsētas paceļas urbja formas akmens tornis, kas izlaužas cauri virsmai, veidojot pamestās pilsētas centrālo elementu. Kirie atzīmē, ka spirāles lāsts ir mūžīgs un visi notikumi atkārtosies, kad vecās pilsētas vietā tiks uzcelta jauna.

 Tapšanas vēsture 
Džundži Ito sākotnēji gribēja izveidot stāstu par dīvainām pārmaiņām, kas notiek ar cilvēkiem, kuri dzīvo ļoti garā, tradicionālā japāņu terasveida mājā. Šis stāsts būtu balstīts uz Ito personīgo pieredzi, jo viņš dzīvoja šādā mājā bērnībā. Meklējot veidu, kā attēlot tik garu ēku, Ito iedvesmojās no pretodu spirāles formas un nolēma, ka var padarīt ēku garu, veidojot to spirālveidā. Ito ir norādījis, ka spirāle ir “noslēpumains raksts”, un aprakstījis Uzumaki rakstīšanu kā mēģinājumu atklāt spirāles noslēpumus. Ito meklēja iedvesmu, piemēram, skatoties uz spirālēm, pētot spirāles, veidojot spirāļu rakstus, izlejot ūdeni no vannas, ēdot pārtiku ar spirāļu rakstiem un audzējot gliemežus. Atceroties darbu pie šis mangas 2006. gadā, Ito teica, ka, lai gan viņš joprojām nav pārliecināts, ko spirāle nozīmē, viņš domā, ka tā varētu simbolizēt bezgalību.

Manga iedvesmota arī no spirāļu pozitīvā attēlošana medijos. Ito tās izmantoja, lai radītu šausmas, sakot, ka "parasti spirāļu raksti japāņu komēdiju multfilmās attēlo tēlu vaigus, simbolizējot siltuma efektu. Tomēr es domāju, ka tos varētu izmantot šausmu žanrā, ja tos zīmēt citādāk." Nodaļa, kurā mangas galvenās varone Kirie mati tiek nolādēti ar spirāli, atkārtoti atspoguļo Ito darbu motīvu, kurā varones matiem ir sava dzīve. Ito izmanto šo tēlu, jo tas labi iederas šausmu žanrā, pateicoties saistībai ar japāņu sievietes ideālu, kā arī garo matu satraucošajām plūstošajām kustībām, kuras viņš apraksta kā čūskveidīgas. Ito arī paziņoja, ka viņu iedvesmoja Hovarda Filipsa Lavkrafta darbi, piebilstot, ka spirāles lāsta pakāpeniskā attīstība ir veidota pēc Lavkrafta stāstījuma parauga.

 Atsauksmes 
2003. gadā darbu nominēja Aisnera balvai kategorijā Labākais ārvalstu materiāls ASV izdevumā. 2013. gadā izdevums Viz Media Deluxe  ieņēma 172. vietu Diamond Top 300 grafisko romānu sarakstā, kopumā pārdodot 784 mangas eksemplārus. IGN ierindoja Uzumaki 2. vietā savā 10 labāko šausmu/trillera mangas sarakstā. Deba Aoki no About.com ierindoja Uzumaki savā ieteicamo šausmu mangas sarakstā, aprakstot to kā šausmu žanra klasiku. Iekļauta grāmatā 1001 Comics You Must Read Before You Die (2011), kur recenzents rakstīja, ka manga viņam atgādināja Hovarda Filipsa Lavkrafta darbus. Žurnāls MyM slavēja darbu, nosaucot to par vienu no baisākajām mangas sērijām.

Enciklopēdijā Manga: The Complete Guide Džeisons Tompsons rakstīja, ka kopumā manga ir veiksmīga kā elegants un dažkārt melnā humora piesātināts stāsts par sapņu loģiku un nihilismu. Tompsons atkārtoti minēja šo mangu savā blogā House of 1000 Manga, slavējot to par oriģinalitāti. Sāra Horroksa no ComicsAlliance arī slavēja šo mangu.

Terons Mārtins no Anime News Network piešķīra atzīmi B pirmajam sējumam, slavējot mākslas stilu un tēlu dizainus, tomēr norādīja, ka daži mēģinājumi radīt šausmas ir pārāk absurdi, lai būtu veiksmīgi. Gregs Hekmans no Mania piešķīra mangai A vērtējumu, slavējot gan tās labi izstrādāto mākslu, gan Ito spēju veidot efektīvu vispārēju sižetu no vāji saistītajām nodaļām. Barbs Līns-Kupers no Sequential Tart  piešķīra mangai 7 balles no 10.  Kens Hailijs no PopCultureShock piešķīra mangai A vērtējumu un slavēja Ito efektīvo bioloģisko šausmu izmantošanu, piebilstot, ka daži no lāsta efektiem bija vairāk humoristiski nekā biedējoši.

Otrajam sējumam Līns-Kupers piešķīra 8 no 10 ballēm, norādot ka Ito darbos viņu pārsteidza maldinošā vienkāršība un nevainojamā izpildījuma kvalitāte. Hekmans mainīja atzīmi uz B, paskaidrojot, ka formāta maiņa bija neveiksmīgs eksperiments un daudzas nodaļas pārvēršas par vienkāršiem šausmu stāstiem, kuros notiek dīvainas lietas.

 Atsauces 

 Ārējās saites 

 Anime News Network profils

Kategorija:Fantāzijas žanra anime un manga